**Број: П р е д л о г!**

**Дана: 02.09.2020. године**

**БЕЛЕШКА**

**СА САСТАНАКА ОДРЖАНОГ 02.09.2020.ГОДИНЕ**

 Дана 02.09.2020.године са почетком у 9 часова у просторијама канцеларије 551, на III спрату пословне зграде у ул. Немањина број 6., у Београду одржан је састанак између представника Одбора послодавца и представника/преседника Одбора репрезентативних синдиката за закључивање Колективног уговора за ''Србија Карго''а.д.

 Тема састанка је потписивање Споразума о наставку преговора за закључивање Колективног уговора за ''Србија Карго'' а.д.

 Наведеном састанку присуствовали су:

-представници Одбора послодавца ''Србија Карго'' а.д. мр Владимир Булатовић и мр Неда Јелић;

-представници Одбора за преговоре репрезентативних синдиката ''Србија Карго'' а.д, и то: Радисав Ђорђевић, представник Синдиката железничара Србије Синдикат железничара ''Србија карго'' и председник Одбора за преговоре репрезентативних синдиката ''Србија Карго'' а.д; Зоран Вучковић, представник Савеза синдиката железничара Србије; Зоран Дашић, представник Синдиката ''Србија Карго''.

 Састанак је отворио председник Одбора послодавца за преговоре за закључивање КУ за ''Србија Карго'' а.д. г-дин. Владимир Булатовић. Истакао је да је данашњи састанак практично наставак онога где се јуче стало и да ни данас није променио своје мишљење да је у интересу свих да се преговори наставе. Сматра да је у реду да се постигне једногласан договор и да се у наредном периоду заједно наступа на преговорима за закључивање Колективног уговора за Акционарско друштво за железнички превоз робе ''Србија Карго''. Питао је представнике синдиката да ли су, након додатних консултација, сагласни да у име репрезентативних синдиката председник Одбора за преговоре репрезентативних синдиката за преговоре за закључивање Колективног уговора за Акционарско друштво за железнички превоз робе ''Србија Карго'' потпише Споразума о наставку преговора за закључивање Колективног уговора за ''Србија Карго'' а.д. који је предложен на Петој седници преговора за закључивање Колективног уговора за ''Србија Карго'' а.д. одржаној дана 01.09.2020.године. Дао је реч Зорану Дашићу.

 Зоран Дашић је рекао да жели да образложи свој став, а да ће се након тога изјаснити да ли је сагласан са потписивањем Споразума о наставку преговора за закључивање КУ за ''Србија Карго'' а.д. Рекао је да је Радисав Ђорђевић у име Одбора репрезентативних синдиката поднео захтев Одбору послодавца да се направи Споразум, али да нису сви репрезентативни синдикати били укључени у то. Рекао је да нико не би био против наставка преговора да их је Радисав Ђорђевић позвао. Како је рекао, они нису против наставка преговора као што је неко хтео да их фалсификује, да ли је то неко наметнуо не зна, али он не жели да буду непријатељи већ жели да се заједнички боре и да зајднички нешто ураде. Нико не би био против наставка преговора само да је Радисав Ђорђевић сазвао састанак. Не зна из којих разлога Радисав Ђорђевић није сазвао састанак, али могли су само нешто мало да модификују и да уваже примедбе Синдиката ''Србија Карго'' и никакав проблем не би био да су сели и разговарали. Рекао је да је он председник Синдиката, али да не доноси одлуке без сагласности чланства свог синдиката. Питао је да лу су за то да се у Споразум дода измена да не буду преговори за усаглашавање преосталих неусаглашених ставова, већ и осталих чланова КУ којих нема много и за које је Синдикат ''Србија Карго'' доставио предлоге. Тражио је да се направи заједнички компромис, јер по члану 8. Споразума о образовању Одбора пише да не може председник Одбора за преговоре репрезентативних синдиката сам да одлучи без састанка, без двотрећинске већине. Рекао је да о овоме није постојала двотрећинска већина, односно да није било никакве већине и да не зна с ким је председник Одбора за преговоре репрезентативних синдиката разговарао, али да Синдикад ''Србија Карго'' није био позван. Тражио је да уђе у Записник да мора да се направи компромис јер сви из ''Србија Карго''а.д. морају да направе модус да се заједнички боре. Да је заједнички циљ и пословодства и синдиката да се од Министарства финансија добију новчана средства и да је то велики проблем. Такође је тражио да се убудуће заказују састанци Одбора репрезентативних синдиката и да неће бити проблема, да неће бити приче о викендицама и прозивкама за којима нема потребе. Тражио је да се проблем превазиђе на најбољи и најбезболнији начин. Рекао је да је Синдикат ''Србија Карго'' за наставак преговора, јер се зна шта се по Закону дешава ако се преговори не наставе. Рекао је да је ово интерни договор у оквиру фирме, да не жели да будемо црне овце, да се сва остала предузећа договоре, а да у ''Србија Карго''а.д. не могу да се договоре зато што председник Одбора репрезентативних синдиката неће да закаже састанак свих пет репрезентативних синдиката. Рекао је да Синдикат ''Србија Карго'' сматра да та мала измена треба да се унесе у Споразум о наставку преговора.

 Владимир Булатовић је рекао да се разговарало јуче, 01.09.2020.г. у Кабинету генералног директора и да је тада Неда Јелић разјаснила да се ради о два корака, ово сада је први корак Нацрт Колективног уговора, а да затим предстоји Предлог Колективног Уговора. Рекао је да када се заврши Нацрт у коме је један део апсолутно усаглашен, када се дође до другог корака, односно до Предлога тада може још једном да се види да ли има нешто што је потребно мењати.

 Зоран Дашић је рекао да је на седници за преговаре за закључивање Колективног уговора децидно речено да се неће враћати уназад.

 Владимир Булатовић је рекао да у овом првом кораку неће бити враћања на усаглашене чланове КУ, јер нам предстоји и други корак који се зове Предлог КУ и када ће се још једном прећи сви чланови КУ. Можда ће тада и Послодавац имати неки накнадни предлог везано за текст КУ који ће тада бити Предлог КУ. Можда ће Оснивач имати свој предлог. Рекао је да пређено и усаглашено стотинак чланова Нацрта КУ и да се у овом кораку на те чланове неће враћати. На те чланове КУ ће се вратити кад буде био Предлог КУ, кад из Нацрта пређе у Предлог КУ.

 Зоран Дашић је као проблем навео захтев Радисава Ђорђевића који је поднет без сагласности свих пет синдиката и рекао да се сви они боре за ''Србија Карго''.

 Радисав Ђорђевић је рекао да је он извео техничку ствар, поднео Захтев послодавцу да се направи Споразум о наставку преговора за закључивање КУ и понудио Предлог Споразума, сазвао састанак да се размотри Предлог Споразума. Рекао је да је могло и без Захтева синдиката да се сачини предлог Споразума, да би послодавац сам предложио Споразум о наставку преговора за закључивање КУ.

 Владимир Булатовић је замолио да се више не улази у ову расправу.

 Зоран Дашић је жело само да каже још то да члан 8. Пословника о начину рада синдиката обавезује председника Одбора репрезентативних синдиката да закаже састанак и да се усагласе. Ако постоји двотрећинска већина може да се иде према послодавцу.

 Владимир Булатовић је рекао Зорану Дашићу да то што сад говори је исто што је јуче рекао у присуству генералног директора и г-ђе Неде Јелић, да је то ствар о којој ће синдикати разговарати између себе, а да је сада друга тема састанка у том смислу моли да се изјасни да ли је сагласан да у име његовог синдиката председник Одбора репрезентативних синдиката потпише Споразум о наствку преговора за закључивање КУ.

 Зоран Дашић је затражио само још једну реченицу да изјави и онда ће се изјаснити. Рекао је: Ви сте послодавац, ви пратите рад синдиката, ако имате пет репрезентативних синдиката и два синдиката се жале да је председник Одбора репрезентативних синдиката прекршио члан 6. а ви не реагујете, шта ми треба да радимо као оштећена лица?

 Владимир Булатовић је рекао да је овде било више од једне реченице и да ће одговорити на питање Зорана Дашића. Рекао је да Одбор репрезентативних синдиката формирају синдикати. Пет репрезентативних синдиката између себе бира председника Одбора. Послодавац нема никакав утицај на то.

 Зоран Дашић је рекао да ће тужити Радисава Ђорђевића.

 Владимир Булатовић је рекао да они између себе могу да се туже, да раде шта хоће, као што и у Одбору послодавца могу да се туже, свађају, оцрне. Али кад потпише неку одлуку то је у име свих чланова Одбора и ако неко није сагласан са том одлуком.

 Зоран Дашић је питао да ли може да потпише нешто са чим није сагласна Неда Јелић или генерални директор.

 Владимир Булатовић је рекао да апсолутно може да потпише, да је јуче на састанку генерални директор рекао да Владимир Булатовић може да потпише шта хоће а да ли ће после тога сности консеквенце то је друга ствар, али он као председник Одбора за преговоре послодавца потписује и без сагласности генералног директора. Да ли су се он и генерални директор сагласили, свађали, разишли у размишљањима је друга прича у коју синдикати не улазе, као што ни он не улази у размимоилажења у мишљењима између чланова Одбора репрезентативних синдиката. Рекао је да ''Србија Карго'' чека озбиљан посао, да је обим саобраћаја пао 30% и замолио је да се не губи време на непотребним расправама.

 Владимир Булатовић је трећи пут питао Зорана Дашића да ли је сагласан да Радисав Ђорђевић као председник Одбора репрезентативних синдиката у име Синдиката ''Србија Карго'' потпише понуђени Споразум о наставку преговора за закључивање Колективног уговора за ''Србија Карго'' а.д.

 Зоран Дашић је рекао да ће му дати ту сагласност само под условом да уђе у Записник да се у будућности овакве ствари не дешавају. Зоран Дашић је рекао да је сагласан да Радисав Ђорђевић као председник Одбора репрезентативних синдиката у име Синдиката ''Србија Карго'' потпише понуђени Споразум о наставку преговора за закључивање Колективног уговора за ''Србија Карго'' а.д.

Владимир Булатовић је питао Зорана Вучковића да ли је он сагласан да Радисав Ђорђевић као председник Одбора репрезентативних синдиката у име Савеза Синдиката железничара Србије потпише понуђени Споразум о наставку преговора за закључивање Колективног уговора за ''Србија Карго'' а.д.

Зоран Вучковић је рекао да су они и јуче, 01.09.2020.г. рекли да су сагласни. Председник Одбора репрезентативних синдиката треба да потпише Споразум о наставку преговора за закључивање КУ за ''Србија Карго'' а.д.

Владимир Булатовић је констатовао да су Зоран Дашић испред Синдиката ''Србија Карго'' и Зоран Вучковић испред Савеза синдиката железничара Србије сагласни да Радисав Ђорђевић као председник Одбора репрезентативних синдиката потпише понуђени Споразум о наставку преговора за закључивање Колективног уговора за ''Србија Карго'' а.д.

Владимир Булатовић је позвао Радисава Ђорђевића, председника Одбора репрезентативних синдиката, да приступи потписивању Споразума о наставку преговора за закључивање Колективног уговора за ''Србија Карго'' а.д., а што је и учињено.

Владимир Булатовић се захвалио свим присутним.

 Састанак је завршен у 10 часова.

**Председник Одбора послодавца Председник Одбора**

**Синдиката**

мр Владимир Булатовић Радисав Ђорђевић

Записник водила:

Биљана Петровић

 ***Доставити:***

**-** Саветници потпредседнице Владе РС,Мишели Николић; Министарству грађивинарства, саобраћаја и инфраструктуре; Министарству за рад, запошљавање, борачка и социјална питања; Министарству финансија; Министарству привреде.

- Одбору за преговоре репрезентативних синдиката ''Србија Карга'' а.д.

- Представницима Одбора послодавца